title: Odluka Vijeća (EU) 2019/441 od 4. ožujka 2019. o sklapanju Sporazuma o partnerstvu u održivom ribarstvu između Europske unije i Kraljevine Maroka, njegova Protokola o provedbi i razmjene pisama koja je priložena Sporazumu

text:
                  20.3.2019

                  HR

                  Službeni list Europske unije

                  L 77/4

         ODLUKA VIJEĆA (EU) 2019/441
         od 4. ožujka 2019.
         o sklapanju Sporazuma o partnerstvu u održivom ribarstvu između Europske unije i Kraljevine Maroka, njegova Protokola o provedbi i razmjene pisama koja je priložena Sporazumu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 6. točkom (a) podtočkom v. i člankom 218. stavkom 7.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     Vijeće je 22. svibnja 2006. donijelo Uredbu (EZ) br. 764/2006 (2) o sklapanju Sporazuma o partnerstvu u ribarstvu između Europske zajednice i Kraljevine Maroka („Sporazum”). Sporazum je kasnije prešutno produljivan.

                     (2)

                     Zadnji protokol o provedbi Sporazuma i utvrđivanju ribolovnih mogućnosti i financijskog doprinosa predviđenih u Sporazumu istekao je 14. srpnja 2018.

                     (3)

                     U svojoj presudi u predmetu C-266/16 (3), odgovarajući na zahtjev za prethodnu odluku o valjanosti i tumačenju Sporazuma i njegova Protokola o provedbi, Sud je utvrdio da se ni Sporazum ni njegov Protokol o provedbi ne primjenjuju na vode uz područje Zapadne Sahare.

                     (4)

                     Unija ne dovodi u pitanje ishod političkog procesa u pogledu konačnog statusa Zapadne Sahare koji se odvija pod pokroviteljstvom Ujedinjenih naroda i opetovano je potvrdila svoju predanost rješavanju spora u Zapadnoj Sahari, području koje je su Ujedinjeni narodi uvrstili na popis područja koja nemaju samoupravu, i kojim u velikoj mjeri upravlja Kraljevina Maroko. Unija u cijelosti podržava napore glavnog tajnika Ujedinjenih naroda i njegova osobnog izaslanika usmjerene na pružanje pomoći strankama kako bi se postiglo pravedno, trajno i obostrano prihvatljivo političko rješenje kojim će se omogućiti samoodređenje stanovnika Zapadne Sahare kao dio aranžmana koji su u skladu s ciljevima i načelima utvrđenima u Povelji Ujedinjenih naroda i ugrađeni su u rezolucije Vijeća sigurnosti Ujedinjenih naroda („RVSUN”), a posebno u RVSUN 2152 (2014.), RVSUN 2218 (2015.), RVSUN 2285 (2016.), RVSUN 2351 (2017.) i RVSUN 2414 (2018.).

                     (5)

                     Flote Unije trebale bi moći nastaviti s ribolovnim aktivnostima kojima se bave od stupanja na snagu Sporazuma, a područje primjene Sporazuma trebalo bi utvrditi tako da uključuje vode uz područje Zapadne Sahare. Nadalje, nastavljanje partnerstva u ribarstvu izuzetno je bitno kako bi to područje i dalje ostvarivalo korist od sektorske potpore predviđene u okviru Sporazuma, uz poštovanje prava Unije i međunarodnog prava, među ostalim ljudskih prava, te u korist dotičnog stanovništva.

                     (6)

                     U tu svrhu Vijeće je 16. travnja 2018. ovlastilo Komisiju da započne pregovore s Kraljevinom Marokom s ciljem izmjene Sporazuma i postizanja dogovora o novom Protokolu o provedbi. Nakon tih pregovora, 24. srpnja 2018. parafirani su novi Sporazum o partnerstvu u održivom ribarstvu između Europske unije i Kraljevine Maroka („Sporazum o ribarstvu”), kao i njegov novi Protokol o provedbi, uključujući Prilog i dodatke tom protokolu, te razmjena pisama koja je priložena uz Sporazum o ribarstvu i koja je sastavni dio Sporazuma o ribarstvu.

                     (7)

                     Cilj je Sporazuma o ribarstvu Uniji i Kraljevini Maroku omogućiti tješnju suradnju u promicanju politike održivog ribarstva i odgovornog iskorištavanja ribolovnih resursa u ribolovnoj zoni utvrđenoj u Sporazumu o ribarstvu te podržavanju nastojanja Kraljevine Maroka za razvoj sektora ribarstva i plavoga gospodarstva. Sporazumom o ribarstvu se stoga doprinosi ostvarenju ciljeva Unije na temelju članka 21. Ugovora o Europskoj uniji.

                     (8)

                     Komisija je procijenila mogući učinak Sporazuma o ribarstvu na održivi razvoj, posebno u pogledu koristi za dotično stanovništvo i iskorištavanje prirodnih resursa dotičnih područja.

                     (9)

                     U skladu s tom procjenom ocjenjuje se da bi Sporazum o ribarstvu trebao biti iznimno koristan za dotično stanovništvo zbog pozitivnog socioekonomskog učinka na to stanovništvo, posebno u odnosu na zapošljavanje i ulaganja, i zbog svojeg učinka na razvoj sektora ribarstva i prerade ribe.

                     (10)

                     Isto tako, ocjenjuje se da je Sporazum o ribarstvu najbolje jamstvo za održivo iskorištavanje prirodnih resursa u vodama uz Zapadnu Saharu jer se ribolovnim aktivnostima poštuju najbolji znanstveni savjeti i preporuke u tom području te navedene aktivnosti podliježu primjerenim mjerama praćenja i kontrole.

                     (11)

                     S obzirom na razmatranja iznesena u presudi Suda, Komisija je zajedno s Europskom službom za vanjsko djelovanje poduzela sve razumne i u trenutačnom kontekstu izvedive mjere kako bi se dotično stanovništvo uključilo na odgovarajući način i osigurao njihov pristanak. U Zapadnoj Sahari i u Kraljevini Maroku provedena su opsežna savjetovanja, a socioekonomski i politički akteri koji su sudjelovali u savjetovanjima jasno su se založili za sklapanje Sporazuma o ribarstvu. Međutim, pokret Polisario Front i neke druge stranke nisu pristali sudjelovati u procesu savjetovanja.

                     (12)

                     Oni koji nisu pristali sudjelovati u procesu odbacili su primjenu Sporazuma o ribarstvu i njegova Protokola o provedbi na vode uz Zapadnu Saharu jer u osnovi smatraju da bi se tim aktima potvrdilo stajalište Kraljevine Maroka u pogledu područja Zapadne Sahare. Međutim, ničime se u odredbama Sporazuma o ribarstvu ili njegova Protokola o provedbi ne naznačuje da bi se njime priznali suverenitet Kraljevine Maroka ili njezina suverena prava nad Zapadnom Saharom i vodama uz to područje. Unija će također nastaviti jačati svoje napore za podupiranje procesa mirnog rješavanja spora koji je pokrenut i koji se vodi pod pokroviteljstvom Ujedinjenih naroda.

                     (13)

                     U skladu s Odlukom Vijeća (EU) 2018/2068 (4) Sporazum o ribarstvu, njegov Protokol o provedbi i razmjena pisama koja je priložena Sporazumu o ribarstvu potpisani su 14. siječnja 2019., podložno njihovu kasnijem sklapanju.

                     (14)

                     Sporazum o ribarstvu, njegov Protokol o provedbi i razmjenu pisama koja je priložena Sporazumu o ribarstvu trebalo bi odobriti.

                     (15)

                     Člankom 13. Sporazuma o ribarstvu osnovan je Zajednički odbor odgovaran za praćenje provedbe Sporazuma o ribarstvu. Zajednički odbor može donijeti izmjene Protokola o provedbi uz Sporazum o ribarstvu u skladu s člankom 13. stavkom 3. Sporazuma o ribarstvu. Kako bi se olakšalo odobravanje navedenih izmjena, trebalo bi ovlastiti Komisiju za odobravanje tih izmjena prema pojednostavnjenom postupku, podložno posebnim uvjetima,

               DONIJELO JE OVU ODLUKU:

            Članak 1.
            Sporazum o partnerstvu u održivom ribarstvu između Europske unije i Kraljevine Maroka („Sporazum o ribarstvu”), njegov Protokol o provedbi i razmjena pisama koja je priložena Sporazumu o ribarstvu odobravaju se u ime Unije.
            Tekst Sporazuma o ribarstvu, njegova Protokola o provedbi, uključujući Prilog i dodatke tom protokolu, te razmjene pisama koja je priložena Sporazumu o ribarstvu, priloženi su ovoj Odluci.

            Članak 2.
            U skladu s uvjetima utvrđenima u Prilogu ovoj Odluci Komisija je ovlaštena u ime Unije odobriti izmjene Protokola o provedbi uz Sporazum o ribarstvu koje je donio Zajednički odbor osnovan u skladu s člankom 13. Sporazuma o ribarstvu.

            Članak 3.
            Predsjednik Vijeća u ime Unije šalje obavijest predviđenu u članku 17. Sporazuma o ribarstvu i članku 15. njegova Protokola o provedbi.

            Članak 4.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 4. ožujka 2019.

                  Za Vijeće

                  Predsjednik

               A. ANTON

            (1)  Suglasnost od 12. veljače 2019. (još nije objavljena u Službenom listu).

            (2)  Uredba Vijeća (EZ) br. 764/2006 od 22. svibnja 2006. o sklapanju Sporazuma o partnerstvu u ribarstvu između Europske zajednice i Kraljevine Maroka (SL L 141, 29.5.2006., str. 1.).

            (3)  Presuda Suda od 27. veljače 2018., Western Sahara Campaign UK, C-266/16, ECLI:EU:C:2018:118.

            (4)  Odluka Vijeća (EU) 2018/2068 od 29. studenoga 2018. o potpisivanju, u ime Unije, Sporazuma o partnerstvu u održivom ribarstvu između Europske unije i Kraljevine Maroka, njegova Protokola o provedbi i razmjene pisama koja je priložena Sporazumu (SL L 331, 28.12.2018., str. 1.).

            PRILOG

               Opseg ovlašćivanja i postupak za utvrđivanje stajališta Unije u okviru Zajedničkog odbora

                        1.

                        Komisija je ovlaštena pregovarati s Kraljevinom Marokom i, prema potrebi te podložno usklađenosti s točkom 3. ovog Priloga, odobriti izmjene Protokola o provedbi uz Sporazum o ribarstvu u pogledu sljedećih pitanja:

                                    (a)

                                    prilagodbe ribolovnih mogućnosti i, posljedično tome, financijskog doprinosa iz članka 12. stavka 2. točaka (a) i (b) Sporazuma o ribarstvu;

                                    (b)

                                    aranžmana za sektorsku potporu i, posljedično tome, financijskog doprinosa iz članka 12. stavka 2. točke (c) Sporazuma o ribarstvu;

                                    (c)

                                    tehničkih uvjeta i aranžmana prema kojima plovila Unije obavljaju ribolovne aktivnosti.

                        2.

                        U okviru Zajedničkog odbora osnovanog Sporazumom o ribarstvu Unija:

                                    (a)

                                    djeluje u skladu sa svojim ciljevima u pogledu zajedničke ribarstvene politike;

                                    (b)

                                    promiče stajališta usklađena s relevantnim pravilima koja su donijele regionalne organizacije za upravljanje ribarstvom i kojima se uzima u obzir zajedničko upravljanje obalnih država.

                        3.

                        Ako se na sastanku Zajedničkog odbora treba donijeti odluka o izmjenama Protokola o provedbi iz točke 1., poduzimaju se potrebni koraci kako bi se osiguralo da se stajalištem koje treba izraziti u ime Unije uzimaju u obzir najnovije statističke, biološke i druge relevantne informacije dostavljene Komisiji.

                        4.

                        U tu svrhu i na temelju tih informacija službe Komisije Vijeću ili njegovim pripremnim tijelima dovoljno vremena prije relevantnog sastanka Zajedničkog odbora dostavljaju na razmatranje i odobrenje dokument koji sadržava pojedinosti o predloženom stajalištu Unije.

                        5.

                        Kada je riječ o pitanjima iz točke 1. podtočke (a), za odobrenje predviđenog stajalište Unije od strane Vijeća potrebna je kvalificirana većina glasova. U ostalim slučajevima stajalište Unije predviđeno u pripremnom dokumentu smatra se odobrenim, osim ako se tome, tijekom sastanka pripremnog tijela Vijeća ili u roku od 20 dana od primitka pripremnog dokumenta, ovisno o tome što nastupi ranije, usprotivi broj država članica koji čini blokirajuću manjinu. U slučaju takvog protivljenja predmet se upućuje Vijeću.

                        6.

                        Ako tijekom daljnjih sastanaka, uključujući sastanke na licu mjesta, nije moguće postići dogovor kako bi se u stajalištu Unije uzeli u obzir novi elementi, predmet se upućuje Vijeću ili njegovim pripremnim tijelima.

                        7.

                        Komisiju se poziva da pravodobno poduzme sve korake potrebne za daljnje postupanje u vezi s odlukom Zajedničkog odbora, uključujući, prema potrebi, objavu relevantne odluke u Službenom listu Europske unije i podnošenje svih prijedloga potrebnih za provedbu te odluke.


title: Odluka Vijeća (EU) 2019/447 od 15. ožujka 2019. o imenovanju zamjenika člana Odbora regija, kojeg je predložila Talijanska Republika

text:
                  20.3.2019

                  HR

                  Službeni list Europske unije

                  L 77/73

         ODLUKA VIJEĆA (EU) 2019/447
         od 15. ožujka 2019.
         o imenovanju zamjenika člana Odbora regija, kojeg je predložila Talijanska Republika
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir prijedlog talijanske vlade,
         budući da:

                     (1)

                     Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020.

                     (2)

                     Mjesto zamjenika člana Odbora regija postalo je slobodno istekom mandata g. Giorgia SILLIJA.

               DONIJELO JE OVU ODLUKU:

            Članak 1.
            Sljedeća osoba imenuje se zamjenikom člana Odbora regija do kraja tekućeg mandata koji istječe 25. siječnja 2020.:

                        —

                        g. Alessio MARSILI, Consigliere del Municipio XIII di Roma Capitale.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 15. ožujka 2019.

                  Za Vijeće

                  Predsjednik

               M.C. BUDĂI

            (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

            (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

            (3)  Odluka Vijeća (EU) 2015/994 od 23. lipnja 2015. o imenovanju članova i zamjenika članova Odbora regija za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).


title: Odluka Europskog nadzornog tijela za vrijednosne papire i tržišta kapitala (EU) 2019/509 od 22. ožujka 2019. o produljenju privremene zabrane stavljanja na tržište, distribucije i prodaje binarnih opcija malim ulagateljima

text:
                  27.3.2019

                  HR

                  Službeni list Europske unije

                  L 85/19

         ODLUKA EUROPSKOG NADZORNOG TIJELA ZA VRIJEDNOSNE PAPIRE I TRŽIŠTA KAPITALA (EU) 2019/509
         od 22. ožujka 2019.
         o produljenju privremene zabrane stavljanja na tržište, distribucije i prodaje binarnih opcija malim ulagateljima
         ODBOR NADZORNIH TIJELA EUROPSKOG NADZORNOG TIJELA ZA VRIJEDNOSNE PAPIRE I TRŽIŠTA KAPITALA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (1), a posebno njezin članak 9. stavak 5., članak 43. stavak 2. i članak 44. stavak 1.,
         uzimajući u obzir Uredbu (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012 (2), a posebno njezin članak 40.,
         uzimajući u obzir Delegiranu uredbu Komisije (EU) 2017/567 od 18. svibnja 2016. o dopuni Uredbe (EU) br. 600/2014 Europskog parlamenta i Vijeća u pogledu definicija, transparentnosti, kompresije portfelja te nadzornih mjera za intervenciju u području proizvoda i pozicija (3), a posebno njezin članak 19.,
         budući da:

                     1.

                     Odlukom (EU) 2018/795 (4) Europsko nadzorno tijelo za vrijednosne papire i tržišta kapitala (ESMA) zabranilo je stavljanje na tržište, distribuciju i prodaju binarnih opcija malim ulagateljima na razdoblje od tri mjeseca, što je stupilo na snagu 2. srpnja 2018.

                     2.

                     U skladu s člankom 40. stavkom 6. Uredbe (EU) br. 600/2014, ESMA ima obvezu preispitati privremenu interventnu mjeru za proizvode najmanje svaka tri mjeseca.

                     3.

                     Odlukom (EU) 2018/1466 (5) ESMA je produljila i izmijenila privremenu zabranu stavljanja na tržište, distribucije i prodaje binarnih opcija malim ulagateljima, a odluka je stupila na snagu 2. listopada 2018. Odlukom (EU) 2018/2064 (6) ESMA je dodatno produljila privremenu zabranu stavljanja na tržište, distribucije i prodaje binarnih opcija malim ulagateljima na razdoblje od tri mjeseca pod uvjetima koji su jednaki onima navedenima u Odluci (EU) 2018/1466, a odluka je stupila na snagu 2. siječnja 2019.

                     4.

                     ESMA-ino dodatno preispitivanje zabrane u pogledu binarnih opcija temelji se, među ostalim, na anketi među nacionalnim nadležnim tijelima (7) o praktičnoj primjeni i utjecaju interventnih mjera za proizvode kao i na dodatnim informacijama koje su dostavila nacionalna nadležna tijela i dionici.

                     5.

                     Nacionalna nadležna tijela utvrdila su samo djelomično nepoštovanje ESMA-inih interventnih mjera za proizvod. Osim toga, nakon najave dogovorenih mjera 27. ožujka 2018. nisu izdana dodatna odobrenja društvima koja stavljaju na tržište, distribuiraju ili prodaju binarne opcije.

                     6.

                     ESMA je svjesna da neka društva iz zemalja izvan EU-a aktivno kontaktiraju s ulagateljima iz Unije. Međutim, bez odobrenja za rad ili registracije u Uniji, ta društva svoje usluge smiju nuditi samo ulagateljima s poslovnim nastanom ili sjedištem u Uniji isključivo na inicijativu ulagatelja. ESMA je također svjesna da društva počinju pružati druge špekulativne investicijske proizvode. ESMA će nastaviti nadzirati ponudu tih drugih proizvoda kako bi utvrdila potrebu za uvođenjem drugih mjera u Uniji.

                     7.

                     Nakon donošenja Odluke (EU) 2018/795 ESMA nije dobila dokaze koji bi bili u suprotnosti s njezinim općim zaključkom o značajnoj zabrinutosti u pogledu zaštite ulagatelja navedenoj u Odluci (EU) 2018/795, Odluci (EU) 2018/1466 ili Odluci (EU) 2018/2064 (odluke). ESMA je stoga zaključila da bi se značajna zabrinutost u pogledu zaštite ulagatelja navedena u odlukama nastavila kad se odluka o privremenoj zabrani stavljanja na tržište, distribuciji i prodaji binarnih opcija malim ulagateljima ne bi produljila.

                     8.

                     Osim toga, postojeći mjerodavni regulatorni zahtjevi na temelju prava Unije nisu se promijenili te se njima i dalje ne otklanja opasnost koju je utvrdila ESMA. Nadalje, nacionalna nadležna tijela nisu poduzela mjere za otklanjanje te opasnosti ili poduzete mjere nisu na odgovarajući način otklonile tu opasnost. Posebice, nakon donošenja Odluke (EU) 2018/795 nijedno nacionalno nadležno tijelo nije donijelo vlastitu interventnu mjeru za proizvod temeljem članka 42. Uredbe (EU) br. 600/2014 (8).

                     9.

                     Produljenje zabrane nema štetan učinak na učinkovitost financijskih tržišta ili na ulagatelje koji bi bio nerazmjeran koristima mjere te ne stvara rizik od regulatorne arbitraže zbog razloga jednakih onima koji su navedeni u odlukama.

                     10.

                     Ako se privremena zabrana ne produlji, ESMA i dalje smatra vjerojatnim da će se binarne opcije ponovo nuditi malim ulagateljima te da će se na tržište vratiti proizvodi jednaki ili slični onima koji su doveli do štetnih učinaka za potrošače, koji su navedeni u odlukama.

                     11.

                     Zbog tih razloga, kao i razloga navedenih u odlukama, ESMA je odlučila produljiti zabranu pod uvjetima koji su jednaki onima navedenima u Odluci (EU) 2018/1466 i Odluci (EU) 2018/2064 tijekom dodatnog tromjesečnog razdoblja kako bi se otklonila značajna zabrinutost u pogledu zaštite ulagatelja.

                     12.

                     Predložene se mjere u ograničenoj mjeri mogu odnositi na poljoprivredne robne izvedenice i zato je ESMA provela savjetovanje s javnim tijelima nadležnima za nadzor, upravljanje i uređenje poljoprivrednih tržišta prema Uredbi Vijeća (EZ) br. 1234/2007 (9). Nijedno od tih tijela nije imalo prigovora na predloženo produljenje mjera.

                     13.

                     ESMA je obavijestila nacionalna nadležna tijela o predloženom produljenju Odluke,

               DONIO JE OVU ODLUKU:

            Članak 1.
            Privremena zabrana binarnih opcija za male ulagatelje

               1.   Zabranjeno je stavljanje na tržište, distribucija i prodaja binarnih opcija malim ulagateljima.

               2.   U svrhu stavka 1., bez obzira na to trguje li se njima na mjestima trgovanja, binarne opcije podrazumijevaju izvedenice koje udovoljavaju sljedećim uvjetima:

                           (a)

                           moraju se namiriti u novcu ili se mogu namiriti u novcu na zahtjev jedne od ugovornih strana izuzev zbog neplaćanja ili drugog razloga za raskid ugovora,

                           (b)

                           omogućuju isplatu samo kod zatvaranja ili dospijeća,

                           (c)

                           isplata im je ograničena na:

                                       i.

                                       predviđeni iznos ili nulti iznos ako temeljna imovina izvedenice ispunjava jedan ili više unaprijed postavljenih uvjeta; i

                                       ii.

                                       predviđeni iznos ili nulti iznos ako temeljna imovina izvedenice ne ispunjava jedan ili više unaprijed postavljenih uvjeta.

               3.   Zabrana iz stavka 1. ne odnosi se na:

                           (a)

                           binarnu opciju kod koje je niži od dva prethodno utvrđena fiksna iznosa barem jednak ukupnoj uplati malog ulagatelja za binarnu opciju, uključujući bilo koje provizije, transakcijske naknade i druge troškove;

                           (b)

                           binarnu opciju koja ispunjava sljedeće uvjete:

                                       i.

                                       razdoblje od izdavanja do dospijeća iznosi barem 90 kalendarskih dana;

                                       ii.

                                       prospekt sastavljen i odobren u skladu s Direktivom 2003/71/EZ Europskog parlamenta i Vijeća (10) dostupan je javnosti;

                                       iii.

                                       binarna opcija ne izlaže ponuditelja tržišnom riziku tijekom cijelog trajanja binarne opcije te ponuditelj i nijedan od subjekata iz njegove grupe ne ostvaruje dobit ili gubitak od binarne opcije, osim prethodno objavljenih provizija, transakcijskih naknada i drugih izdataka.

            Članak 2.
            Zabrana sudjelovanja u aktivnostima zaobilaženja pravila
            Zabranjeno je sudjelovanje, svjesno i namjerno, u aktivnostima čiji je cilj ili učinak zaobilaženje zahtjeva iz članka 1., uključujući i djelovanje kao zamjena za ponuditelja binarne opcije.

            Članak 3.
            Stupanje na snagu i primjena

               1.   Ova Odluka stupa na snagu sljedećeg dana od dana objave u Službenom listu Europske unije.

               2.   Ova se Odluka primjenjuje od 2. travnja 2019. tijekom razdoblja od tri mjeseca.

            Sastavljeno u Parizu 22. ožujka 2019.

                  Za Odbor supervizora

               Steven MAIJOOR

                  Predsjednik

            (1)  SL L 331, 15.12.2010., str. 84.

            (2)  SL L 173, 12.6.2014., str. 84.

            (3)  SL L 87, 31.3.2017., str. 90.

            (4)  Odluka Europskog nadzornog tijela za vrijednosne papire i tržišta kapitala (EU) 2018/795 od 22. svibnja 2018. o privremenoj zabrani stavljanja na tržište, distribucije i prodaje binarnih opcija malim ulagateljima iz Europske unije, u skladu s člankom 40. Uredbe (EU) br. 600/2014 Europskog parlamenta i Vijeća (SL L 136, 1.6.2018., str. 31.).

            (5)  Odluka (EU) 2018/1466 Europskog nadzornog tijela za vrijednosne papire i tržišta kapitala od 21. rujna 2018. o produljenju i izmjenama privremene zabrane stavljanja na tržište, distribucije i prodaje binarnih opcija malim ulagateljima u Odluci (EU) 2018/795 (SL L 245, 1.10.2018., str. 17.).

            (6)  Odluka (EU) 2018/2064 Europskog nadzornog tijela za vrijednosne papire i tržišta kapitala od 14. prosinca 2018. o produljenju privremene zabrane stavljanja na tržište, distribucije i prodaje binarnih opcija malim ulagateljima (SL L 329, 27.12.2018., str. 27.).

            (7)  Odgovorilo je 20 nacionalnih nadležnih tijela: Nadležno tijelo za financijska tržišta (AT – FMA), Bundesanstalt für Finanzdienstleistungsaufsicht (DE – BaFiN), Finanstilsynet (DK-Finanstilsynet), Grčko povjerenstvo za tržišta kapitala (EL-HCMC), Comisión Nacional del Mercado de Valores (ES – CNMV), Finantsinspektsioon (EE – FSA), Finsko tijelo za financijski nadzor (FI – FSA), Autorité des Marchés Financiers (FR – AMF), Magyar Nemzeti Bank (HU – MNB), Irska središnja banka (IE – CBI), Commission de Surveillance du Secteur Financier (LU – CSSF), Finanšu un kapitāla tirgus komisija (LV — FKTK), Malteško nadležno tijelo za financijske usluge (MT – MFSA), Autoriteit Financiële Markten (NL-AFM), Komisja Nadzoru Finansowego (PL-KNF), Comissão do Mercado de Valores Mobiliários (PT – CMVM),, Finansinspektionen (SE- Finansinspektionen), Agencija za trg vrednostnih papirjev (SI-ATVP), Narodna banka Slovačke (NBS-SK), Nadzorno tijelo za financijsko poslovanje (UK- FCA).

            (8)  NO-Finanstilsynet, nadležno tijelo države EGP-a i EFTA-e, donijelo je 4. lipnja 2018. interventne mjere za proizvod s istim uvjetima i rokovima primjene kao i ESMA-ine mjere. Nadalje, 5. srpnja 2018. islandsko nadležno tijelo za financijski nadzor objavilo je da smatra kako je stavljanje na tržište, distribucija i prodaja binarnih opcija u suprotnosti s pravilnim i zdravim poslovnim postupcima i praksama u trgovanju vrijednosnim papirima prema njegovom nacionalnom zakonodavstvu (članak 5. Zakona br. 108/2007 o transakcijama vrijednosnim papirima). Osim toga, 6. srpnja 2018. u Rumunjskoj se počeo primjenjivati nacionalni zakon koji ima odredbe slične mjerama ESMA-e.

            (9)  Uredba Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (SL L 299, 16.11.2007., str. 1.).

            (10)  Direktiva 2003/71/EZ Europskog parlamenta i Vijeća od 4. studenoga 2003. o prospektu koji je potrebno objaviti prilikom javne ponude vrijednosnih papira ili prilikom uvrštavanja u trgovanje te o izmjeni Direktive 2001/34/EZ (SL L 345, 31.12.2003., str. 64.).


title: Odluka Vijeća (EU) 2019/563 od 8. travnja 2019. o sklapanju, u ime Unije, Izmjene 1. Memoranduma o suradnji NAT-I-9406 između Sjedinjenih Američkih Država i Europske unije

text:
                  10.4.2019

                  HR

                  Službeni list Europske unije

                  L 99/1

         ODLUKA VIJEĆA (EU) 2019/563
         od 8. travnja 2019.
         o sklapanju, u ime Unije, Izmjene 1. Memoranduma o suradnji NAT-I-9406 između Sjedinjenih Američkih Država i Europske unije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 6. drugim podstavkom točkom (a) i člankom 218. stavkom 7.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     U skladu s Odlukom Vijeća (EU) 2018/538 (2) Izmjena 1. Memoranduma o suradnji NAT-I-9406 između Sjedinjenih Američkih Država i Europske unije („Memorandum o suradnji NAT-I-9406”) potpisana je 13. prosinca 2017., podložno njezinu kasnijem sklapanju.

                     (2)

                     Izmjenom 1. Memoranduma o suradnji NAT-I-9406 proširuje se opseg suradnje među strankama na sve faze modernizacije upravljanja zračnim prometom, uključujući aktivnosti uvođenja, s ciljem osiguravanja globalne interoperabilnosti, Njome se također mijenja struktura i upravljanje Memorandumom o suradnji NAT-I-9406 radi optimalne provedbe i upravljanja suradničkim aktivnostima provedenima na temelju njega.

                     (3)

                     Potrebno je utvrditi postupovne aranžmane za sudjelovanje Unije u izvršnom upravljanju Memorandumom o suradnji NAT-I-9406 A između Sjedinjenih Američkih Država i Europske Unije o modernizaciji upravljanja zračnim prometom, istraživanju i razvoju u području civilnog zrakoplovstva te globalnoj interoperabilnosti („Memorandum o suradnji NAT-I-9406 A”), koji je utvrđen u dopuni Izmjeni 1. i koji zamjenjuje Memorandum o suradnji NAT-I-9406,

                     (4)

                     Stoga bi Izmjenu 1. Memoranduma o suradnji NAT-I-9406 trebalo odobriti u ime Unije,

               DONIJELO JE OVU ODLUKU:

            Članak 1.
            Izmjena 1. Memoranduma o suradnji NAT-I-9406 između Sjedinjenih Američkih Država i Europske unije odobrava se u ime Unije (3).

            Članak 2.
            Predsjednik Vijeća u ime Unije šalje obavijest predviđenu u članku II.B Izmjene 1. Memoranduma o suradnji NAT-I-9406 kako bi se izrazila suglasnost Unije da bude obvezana Izmjenom 1. Memoranduma o suradnji NAT-I-9406 (4).

            Članak 3.
            Nakon savjetovanja s posebnim odborom koji je imenovalo Vijeće Komisija utvrđuje stajalište koje Unija treba zauzeti u izvršnom upravljanju Memorandumom o suradnji NAT-I-9406 A i njegovim prilozima, kako je navedeno u članku III. Memoranduma o suradnji NAT-I-9406 A, u odnosu na:

                        (a)

                        donošenje dodatnih priloga Memorandumu o suradnji NAT-I-9406 A i dodataka prilozima Memorandumu o suradnji NAT-I-9406 A; i

                        (b)

                        donošenje izmjena priloga Memorandumu o suradnji NAT-I-9406 A i izmjena dodataka tim prilozima.

            Članak 4.
            Ne dovodeći u pitanje članak 3. ove Odluke, Komisija može poduzeti sve odgovarajuće mjere na temelju članaka III., IV., V., VII. i VIII. Memoranduma o suradnji NAT-I-9406 A.

            Članak 5.
            Komisija predstavlja Uniju u savjetovanjima na temelju članka XI. Memoranduma o suradnji NAT-I-9406 A.

            Članak 6.
            Komisija obavješćuje Vijeće o provedbi Memoranduma o suradnji NAT-I-9406 A kad god je to potrebno, a najmanje jednom godišnje.

            Članak 7.
            Ova Odluka stupa na snagu na dan donošenja.

            Sastavljeno u Luxembourgu 8. travnja 2019.

                  Za Vijeće

                  Predsjednica

               F. MOGHERINI

            (1)  Suglasnost od 12. rujna 2018. (još nije objavljena u Službenom listu).

            (2)  Odluka Vijeća (EU) 2018/538 od 7. prosinca 2017. o potpisivanju, u ime Unije, i privremenoj primjeni Izmjene 1. Memoranduma o suradnji NAT-I-9406 između Sjedinjenih Američkih Država i Europske unije (SL L 90, 6.4.2018., str. 1.).

            (3)  Tekst Izmjene 1. Memoranduma o suradnji NAT-I-9406 između Sjedinjenih Američkih Država i Europske unije objavljen je u SL L 90, 6.4.2018., str. 3., zajedno s odlukom o potpisivanju.

            (4)  Glavno tajništvo Vijeća objavit će datum stupanja na snagu Izmjene 1. Memoranduma o suradnji NAT-I-9406 u Službenom listu Europske unije.


title: Odluka Komisije (EU) 2019/569 оd 3. travnja 2019. o predloženoj građanskoj inicijativi pod nazivom „Poštovanje vladavine prava u Europskoj uniji” (priopćeno pod brojem dokumenta C(2019) 2314)

text:
                  10.4.2019

                  HR

                  Službeni list Europske unije

                  L 99/39

         ODLUKA KOMISIJE (EU) 2019/569
         оd 3. travnja 2019.
         o predloženoj građanskoj inicijativi pod nazivom „Poštovanje vladavine prava u Europskoj uniji”

               (priopćeno pod brojem dokumenta C(2019) 2314)

         (Vjerodostojan je samo tekst na francuskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 4.,
         budući da:

                     (1)

                     Kao predmet predložene građanske inicijative pod nazivom „Poštovanje vladavine prava u Europskoj uniji” navodi se sljedeće: „Stvaranje mehanizma za objektivno i nepristrano ocjenjivanje koji će omogućiti provjeru primjene vrijednosti Europske unije u svim državama članicama.”

                     (2)

                     Predložena građanska inicijativa ima sljedeće ciljeve: „(a) stvoriti uvjete za donošenje općeg zakonodavstva Europske unije kojim će se omogućiti objektivna provjera praktične primjene nacionalnih propisa koji se odnose na vladavinu prava kako bi se ojačalo povjerenje među državama članicama i olakšala primjena odredbi članka 7. UEU-a o mogućem kršenju vrijednosti Unije; (b) olakšati provedbu europskih zakona o pravosudnoj suradnji u kaznenim stvarima (npr. europskog uhidbenog naloga).”

                     (3)

                     U prilogu predloženoj građanskoj inicijativi govori se o jačanju uloge Agencije Europske unije za temeljna prava, čije bi se mišljenje moglo zatražiti kako bi odluke institucija Unije, među ostalim u području policijske i sigurnosne suradnje, bile što je moguće objektivnije.

                     (4)

                     Ugovorom o Europskoj uniji (UEU) osnaženo je građanstvo Unije i dodatno poboljšano demokratsko funkcioniranje Unije tako što je, među ostalim, predviđeno da svaki građanin ima pravo sudjelovati u demokratskom životu Unije putem europske građanske inicijative.

                     (5)

                     Stoga bi postupci i uvjeti potrebni za građansku inicijativu trebali biti jasni, jednostavni, prilagođeni korisnicima i razmjerni vrsti građanske inicijative kako bi se potaknulo sudjelovanje građana, a Unija učinila dostupnijom.

                     (6)

                     Radi provedbe Ugovorâ mogu se donositi pravni akti Unije:

                                 —

                                 o mjerama kojima se utvrđuju aranžmani u skladu s kojima države članice, u suradnji s Komisijom, objektivno i nepristrano ocjenjuju kako tijela država članica provode politike Unije u području slobode, sigurnosti i pravde, posebice radi olakšavanja pune primjene načela uzajamnog priznavanja, na temelju članka 70. Ugovora o funkcioniranju Europske unije (UFEU);

                                 —

                                 o izmjenama Uredbe Vijeća (EZ) br. 168/2007 (2) na temelju članka 352. UFEU-a.

                     (7)

                     S druge strane, pravni akti Unije za provedbu Ugovorâ ne mogu se donositi za potrebe izmjene postupka utvrđenog u članku 7. UEU-a.

                     (8)

                     Predložena građanska inicijativa, u mjeri u kojoj je njezin cilj da Komisija predloži pravne akte Unije o utvrđivanju aranžmana u skladu s kojima će se objektivno i nepristrano ocjenjivati kako nacionalna tijela provode politike Unije u području slobode, sigurnosti i pravde te o izmjeni Uredbe Vijeća o osnivanju Agencije Europske unije za temeljna prava, ne izlazi očito iz okvira ovlasti Komisije da podnese prijedlog pravnog akta Unije za provedbu Ugovorâ u skladu s člankom 4. stavkom 2. točkom (b) Uredbe.

                     (9)

                     Nadalje, osnovan je građanski odbor i imenovane su osobe za kontakt u skladu s člankom 3. stavkom 2. Uredbe, a predložena građanska inicijativa nije očito uvredljiva, isprazna ili uznemirujuća niti je očito u suprotnosti s vrijednostima Unije utvrđenima u članku 2. UEU-a.

                     (10)

                     Stoga bi predloženu građansku inicijativu pod nazivom „Poštovanje vladavine prava u Europskoj uniji” trebalo registrirati,

               DONIJELA JE OVU ODLUKU:

            Članak 1.

               1.   Registrira se predložena građanska inicijativa pod nazivom „Poštovanje vladavine prava u Europskoj uniji”.

               2.   Smiju se prikupljati izjave o potpori za predloženu građansku inicijativu, uz razumijevanje činjenice da je njezin cilj da Komisija predloži pravne akte

                           —

                           o utvrđivanju aranžmana u skladu s kojima se objektivno i nepristrano ocjenjuje kako nacionalna tijela provode politike Unije u području slobode, sigurnosti i pravde;

                           —

                           o izmjeni Uredbe Vijeća o osnivanju Agencije Europske unije za temeljna prava.

            Članak 2.
            Ova Odluka stupa na snagu 8. travnja 2019.

            Članak 3.
            Ova je Odluka upućena organizatorima (članovi građanskog odbora) predložene građanske inicijative pod nazivom „Poštovanje vladavine prava u Europskoj uniji” koje u svojstvu osoba za kontakt zastupaju Pier Virgilio DASTOLI i Marco CAPPATO.

            Sastavljeno u Bruxellesu 3. travnja 2019.

                  Za Komisiju

               Frans TIMMERMANS

                  Prvi potpredsjednik

            (1)  SL L 65, 11.3.2011., str. 1.

            (2)  Uredba Vijeća (EZ) br. 168/2007 od 15. veljače 2007. o osnivanju Agencije Europske unije za temeljna prava (SL L 53, 22.2.2007., str. 1.)


Odluka Komisije od 22/10/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9016 - CMA CGM / Container Finance) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


title: Odluka Vijeća (ZVSP) 2019/678 od 29. travnja 2019. o izmjeni Odluke 2013/184/ZVSP o mjerama ograničavanja protiv Mjanmara/Burme

text:
                  30.4.2019

                  HR

                  Službeni list Europske unije

                  L 114/18

         ODLUKA VIJEĆA (ZVSP) 2019/678
         od 29. travnja 2019.
         o izmjeni Odluke 2013/184/ZVSP o mjerama ograničavanja protiv Mjanmara/Burme
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 22. travnja 2013. donijelo Odluku 2013/184/ZVSP (1) o mjerama ograničavanja protiv Mjanmara/Burme.

                     (2)

                     Na temelju preispitivanja Odluke 2013/184/ZVSP mjere ograničavanja trebalo bi produljiti do 30. travnja 2020.

                     (3)

                     Za dva uvrštenja na popis primljene su ažurirane informacije, a za sve na popisu navedene osobe trebalo bi navesti njihov spol.

                     (4)

                     Odluku 2013/184/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka 2013/184/ZVSP mijenja se kako slijedi:

                        1.

                        Članak 12. zamjenjuje se sljedećim:

                           „Članak 12.
                           Ova se Odluka primjenjuje do 30. travnja 2020. Ona se stalno preispituje. Ona se prema potrebi produljuje ili mijenja ako Vijeće smatra da njezini ciljevi nisu ostvareni.”.

                        2.

                        Prilog se mijenja kako je navedeno u Prilogu ovoj Odluci.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 29. travnja 2019.

                  Za Vijeće

                  Predsjednik

               G. CIAMBA

            (1)  Odluka Vijeća 2013/184/ZVSP od 22. travnja 2013. o mjerama ograničavanja protiv Mjanmara/Burme i o stavljanju izvan snage Odluke 2010/232/ZVSP (SL L 111, 23.4.2013., str. 75.).

            PRILOG
            Unosi od 1. do 14. s popisa osoba i subjekata navedenog u Prilogu Odluci 2013/184/ZVSP zamjenjuju se sljedećim unosima:

                           Ime

                           Identifikacijski podaci

                           Obrazloženje

                           Datum uvrštenja na popis

                           „1.

                           Aung Kyaw Zaw

                           Datum rođenja: 20. kolovoza 1961.
                           Spol: muški
                           Putovnica br.: DM000826
                           Datum izdavanja: 22. studenoga 2011.
                           Datum isteka valjanosti: 21. studenoga 2021.
                           Vojni identifikacijski broj: BC 17444

                           General pukovnik Aung Kyaw Zaw bio je zapovjednik Ureda za posebne operacije br. 3 oružanih snaga Mjanmara (Tatmadaw) od kolovoza 2015. do kraja 2017. Ured za posebne operacije br. 3 u tom je kontekstu nadzirao zapadno zapovjedništvo te je general pukovnik Aung Kyaw Zaw odgovoran za zločine i teška kršenja ljudskih prava koje je zapadno zapovjedništvo počinilo protiv pripadnika zajednice Rohingya u državi Rakhine tijekom tog razdoblja. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                           25.6.2018.

                           2.

                           Maung Maung Soe

                           Datum rođenja: ožujak 1964.
                           Spol: muški
                           Nacionalni identifikacijski broj: Tatmadaw Kyee 19571

                           General bojnik Maung Maung Soe bio je zapovjednik zapadnog zapovjedništva oružanih snaga Mjanmara (Tatmadaw) od listopada 2016. do 10. studenoga 2017. i nadzirao je vojne operacije u državi Rakhine. U tom kontekstu odgovoran je za zločine i teška kršenja ljudskih prava koje je zapadno zapovjedništvo počinilo protiv pripadnika zajednice Rohingya u državi Rakhine tijekom tog razdoblja. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                           25.6.2018.

                           3.

                           Than Oo

                           Datum rođenja: 12. listopada 1973.
                           Spol: muški
                           Vojni identifikacijski broj: BC 25723

                           Brigadni general Than Oo zapovjednik je 99. divizije lakog pješaštva oružanih snaga Mjanmara (Tatmadaw). U tom kontekstu odgovoran je za zločine i teška kršenja ljudskih prava koje je 99. divizija lakog pješaštva počinila protiv pripadnika zajednice Rohingya u državi Rakhine u drugoj polovici 2017. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                           25.6.2018.

                           4.

                           Aung Aung

                           Spol: muški
                           Vojni identifikacijski broj: BC 23750

                           Brigadni general Aung Aung zapovjednik je 33. divizije lakog pješaštva oružanih snaga Mjanmara (Tatmadaw). U tom kontekstu odgovoran je za zločine i teška kršenja ljudskih prava koje je 33. divizija lakog pješaštva počinila protiv pripadnika zajednice Rohingya u državi Rakhine u drugoj polovici 2017. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                           25.6.2018.

                           5.

                           Khin Maung Soe

                           Datum rođenja: 1972.
                           Spol: muški

                           Brigadni general Khin Maung Soe zapovjednik je 15. zapovjedništva vojne operacije, ponekad poznatog i kao 15. divizija lakog pješaštva, oružanih snaga Mjanmara (Tatmadaw), pod kojom je pješački bataljun br. 564. U tom kontekstu odgovoran je za zločine i teška kršenja ljudskih prava koje je 15. zapovjedništvo vojne operacije, a posebno pješački bataljun br. 564, počinilo protiv pripadnika zajednice Rohingya u državi Rakhine u drugoj polovici 2017. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                           25.6.2018.

                           6.

                           Thura San Lwin

                           Datum rođenja: 17. ožujka 1959.
                           Spol: muški

                           Brigadni general Thura San Lwin bio je zapovjednik pogranične policije od listopada 2016. do početka listopada 2017. U tom kontekstu odgovoran je za zločine i teška kršenja ljudskih prava koje je pogranična policija počinila protiv pripadnika zajednice Rohingya u državi Rakhine tijekom tog razdoblja. Oni uključuju nezakonita ubojstva i sustavno spaljivanje kuća i zgrada zajednice Rohingya.

                           25.6.2018.

                           7.

                           Thant Zin Oo

                           Spol: muški

                           Thant Zin Oo zapovjednik je 8. bataljuna službe državne sigurnosti. U tom kontekstu odgovoran je za zločine i teška kršenja ljudskih prava koje je 8. bataljun službe državne sigurnosti počinio protiv pripadnika zajednice Rohingya u državi Rakhine u drugoj polovici 2017. Teška kršenja ljudskih prava uključuju nezakonita ubojstva i sustavno spaljivanje kuća i zgrada zajednice Rohingya. Ta su kršenja provedena zajedno s 33. divizijom lakog pješaštva oružanih snaga Mjanmara (Tatmadaw) koju je predvodio brigadni general Aung Aung i u njezinu potporu. Stoga se Thant Zin Oo povezuje s brigadnim generalom Aungom Aungom koji je uvršten na popis.

                           25.6.2018.

                           8.

                           Ba Kyaw

                           Spol: muški

                           Ba Kyaw štabni je vodnik 564. bataljuna lakoga pješaštva oružanih snaga Mjanmara (Tatmadaw). Počinio je zločine i teška kršenja ljudskih prava, uključujući ubojstvo, deportiranje i mučenje pripadnika zajednice Rohingya u državi Rakhine u drugoj polovici 2017. Konkretno, identificiran je kao jedan od glavnih počinitelja masakra u Maung Nuu 27. kolovoza 2017.

                           21.12.2018.

                           9.

                           Tun Naing

                           Spol: muški

                           Tun Naing zapovjednik je baze pogranične policije u Taung Bazaru. U tom svojstvu odgovoran je za zločine i teška kršenja ljudskih prava nad pripadnicima zajednice Rohingya u državi Rakhine koje je počinila pogranična policija u Taung Bazaru prije, oko i nakon 25. kolovoza 2017., među kojima su prisilno pritvaranje, zlostavljanje i mučenje.

                           21.12.2018.

                           10.

                           Khin Hlaing

                           Datum rođenja: 2. svibnja 1968.
                           Spol: muški

                           Brigadni general Khin Hlaing bivši je zapovjednik 99. divizije lakog pješaštva i sadašnji zapovjednik sjeveroistočnog zapovjedništva oružanih snaga Mjanmara (Tatmadaw). Kao zapovjednik 99. divizije lakog pješaštva 2016. i početkom 2017. nadgledao je vojne operacije u državi Shan. U tom kontekstu odgovoran je za zločine i teška kršenja ljudskih prava koje je počinila 99. divizija lakog pješaštva nad pripadnicima etničke manjine u državi Shan u drugoj polovici 2016. Ti zločini uključuju nezakonita pogubljenja, ubojstva, prisilno pritvaranje i razaranje selâ.

                           21.12.2018.

                           11.

                           Aung Myo Thu

                           Spol: muški

                           Aung Myo Thu zapovjednik je operativne jedinice 33. divizije lakog pješaštva oružanih snaga Mjanmara (Tatmadaw). Kao zapovjednik operativne jedinice 33. divizije lakog pješaštva 2017. nadgledao je vojne operacije u državi Shan. U tom kontekstu odgovoran je za zločine i teška kršenja ljudskih prava koje je 33. divizija lakog pješaštva počinila protiv pripadnika zajednice Rohingya u državi Rakhine u drugoj polovici 2017. Ti zločini uključuju nezakonita pogubljenja, seksualno nasilje i prisilna pritvaranja.

                           21.12.2018.

                           12.

                           Thant Zaw Win

                           Spol: muški

                           Thant Zaw Win major je 564. bataljuna lakoga pješaštva oružanih snaga Mjanmara (Tatmadaw). U tom svojstvu nadgledao je vojne operacije u državi Rakhine i odgovoran je za zločine i teška kršenja ljudskih prava koje je nad pripadnicima zajednice Rohingya u državi Rakhine počinio 564. bataljun lakoga pješaštva oružanih snaga Mjanmara (Tatmadaw), a osobito u selu Maung Nu i njegovoj okolici 27. kolovoza 2017. Ti zločini uključuju nezakonita pogubljenja, seksualno nasilje i sustavno spaljivanje kuća i zgrada zajednice Rohingya.

                           21.12.2018.

                           13.

                           Kyaw Chay

                           Spol: muški

                           Kyaw Chay vodnik je u pograničnoj policiji. Prethodno je bio baziran u Zay Di Pyinu te je bio zapovjednik baze pogranične policije u Zay Di Pyinu u razdoblju oko 25. kolovoza 2017. kada je pogranična policija pod njegovim zapovjedništvom počinila niz teških kršenja ljudskih prava. U tom kontekstu odgovoran je za zločine i teška kršenja ljudskih prava koje je pogranična policija počinila nad pripadnicima zajednice Rohingya u državi Rakhine tijekom tog razdoblja. Također je i sudjelovao u teškim kršenjima ljudskih prava. Ta kršenja ljudskih prava uključuju zlostavljanje pritvorenika i mučenje.

                           21.12.2018.

                           14.

                           Nyi Nyi Swe

                           Spol: muški

                           General bojnik Nyi Nyi Swe bivši je zapovjednik sjevernog zapovjedništva oružanih snaga Mjanmara (Tatmadaw). U tom svojstvu odgovoran je za zločine i teška kršenja ljudskih prava koje je u državi Kachin počinilo sjeverno zapovjedništvo od svibnja 2016. do travnja 2018. (do njegova imenovanja zapovjednikom jugozapadnog zapovjedništva), uključujući zlostavljanje civila. Odgovoran je i za ometanje pružanja humanitarne pomoći civilima u nevolji u državi Kachin tijekom tog razdoblja, a osobito za blokiranje transportâ hrane.

                           21.12.2018.”


title: Odluka Europskog nadzornog tijela za vrijednosne papire i tržišta kapitala (EU) 2019/679 od 17. travnja 2019. o produljenju privremenog ograničavanja stavljanja na tržište, distribucije i prodaje ugovora za razlike (CFD-ova) malim ulagateljima

text:
                  30.4.2019

                  HR

                  Službeni list Europske unije

                  L 114/22

         ODLUKA EUROPSKOG NADZORNOG TIJELA ZA VRIJEDNOSNE PAPIRE I TRŽIŠTA KAPITALA (EU) 2019/679
         od 17. travnja 2019.
         o produljenju privremenog ograničavanja stavljanja na tržište, distribucije i prodaje ugovora za razlike (CFD-ova) malim ulagateljima
         ODBOR NADZORNIH TIJELA EUROPSKOG NADZORNOG TIJELA ZA VRIJEDNOSNE PAPIRE I TRŽIŠTA KAPITALA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (1), a posebno njezin članak 9. stavak 5., članak 43. stavak 2. i članak 44. stavak 1.,
         uzimajući u obzir Uredbu (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012 (2), a posebno njezin članak 40.,
         uzimajući u obzir Delegiranu uredbu Komisije (EU) 2017/567 od 18. svibnja 2016. o dopuni Uredbe (EU) br. 600/2014 Europskog parlamenta i Vijeća u pogledu definicija, transparentnosti, kompresije portfelja te nadzornih mjera za intervenciju u području proizvoda i pozicija (3), a posebno njezin članak 19.,
         budući da:

                     (1)

                     Odlukom (EU) 2018/796 (4) Europsko nadzorno tijelo za vrijednosne papire i tržišta kapitala (ESMA) ograničilo je stavljanje na tržište, distribuciju i prodaju ugovora za razlike (CFD-ova) malim ulagateljima na razdoblje od tri mjeseca, što je stupilo na snagu 1. kolovoza 2018.

                     (2)

                     U skladu s člankom 40. stavkom 6. Uredbe (EU) br. 600/2014 ESMA ima obvezu preispitati privremenu interventnu mjeru za proizvod najmanje svaka tri mjeseca.

                     (3)

                     Na temelju Odluke (EU) 2018/1636 (5) ESMA je produljila i izmijenila privremeno ograničavanje stavljanja na tržište, distribucije i prodaje ugovora za razlike (CFD-ova) malim ulagateljima na razdoblje od tri mjeseca, što je stupilo na snagu 1. studenoga 2018. Na temelju Odluke (EU) 2019/155 (6) ESMA je ponovno produljila privremeno ograničavanje stavljanja na tržište, distribucije i prodaje CFD-ova malim ulagateljima na razdoblje od tri mjeseca pod uvjetima koji su jednaki onima navedenima u Odluci (EU) 2018/1636, što je stupilo na snagu 1. veljače 2019.

                     (4)

                     ESMA-ino daljnje preispitivanje ograničavanja za CFD-ove između ostalog se temelji na istraživanju među nacionalnim nadležnim tijelima (7) o praktičnoj provedbi i utjecaju mjere intervencije u području proizvoda, kao i na drugim informacijama nacionalnih nadležnih tijela i dionika. Te su informacije slične informacijama koje su dovele do prijašnjeg produljenja, iz Odluke (EU) 2019/155.

                     (5)

                     Nacionalna nadležna tijela utvrdila su samo djelomično nepoštovanje ESMA-inih mjera intervencije u području proizvoda, a ponajviše je povezano s upozorenjima o rizicima, osobito s ponuditeljima CFD-ova koji prikazuju internetske reklamne natpise ili druge oblike elektroničkog oglašavanja koji ne sadrže potrebno upozorenje o riziku. Budući da internetski reklamni natpisi ili drugi oblici elektroničkog oglašavanja u pravilu nisu izričito upućivali na CFD-ove, nego na aktivnosti mrežnog ulaganja, nacionalna nadležna tijela i ESMA nastavit će pratiti njihovu usklađenost sa zahtjevima u pogledu upozorenja o rizicima i pratiti da se ne upotrebljavaju kao sredstvo zaobilaženja.

                     (6)

                     Nacionalna nadležna tijela izvijestila su o ukupnom smanjenju broja računa malih ulagatelja u CFD-ove, obujma trgovanja i ukupnih pozicija malih ulagatelja tijekom tri mjeseca, od studenoga 2017. do siječnja 2018. (prvo razdoblje), u usporedbi s razdobljem od studenoga 2018. do siječnja 2019. (drugo razdoblje). Usporedba tih razdoblja (8) pokazuje da je udio računa profitabilnih malih ulagatelja uglavnom ostao stabilan. Prosječni troškovi koje su mali ulagatelji imali prilikom trgovanja CFD-ovima, a koji djeluju manje ovisni o tržišnim uvjetima od ukupnih rezultata ulagatelja, bili su značajno niži u drugom razdoblju u usporedbi s prvim (9). Prosječni troškovi u pogledu aktivnih računa malih ulagatelja koji su sadržavali CFD-ove temeljene na kriptovalutama neproporcionalno su pali u odnosu na druge, iako su ti računi nastavili generirati veće troškove od računa koji nisu bili izloženi kriptovalutama. Naposljetku, nacionalna nadležna tijela izvijestila su o kontinuiranom smanjenju broja automatskih zatvaranja, broja računa na kojima je nastala negativna pozicija te o smanjenju salda negativne pozicije za račune malih ulagatelja (10).

                     (7)

                     Nacionalna nadležna tijela prijavila su i porast broja ulagatelja s kojima se na zahtjev postupalo kao s profesionalnim ulagateljima u drugom razdoblju u odnosu na prvo. ESMA je svjesna toga da pojedini ponuditelji CFD-ova malim ulagateljima nude mogućnost da postanu profesionalni ulagatelji na zahtjev. Međutim, mali ulagatelj može zatražiti da se s njime postupa kao s profesionalnim ulagateljem, osobito ako ulagatelj preda pisani zahtjev u skladu sa svim zahtjevima iz mjerodavnog zakonodavstva. Ponuditelji trebaju osigurati kontinuiranu usklađenost s tim zahtjevima (11). ESMA je isto tako svjesna da neka društva iz trećih zemalja aktivno kontaktiraju s ulagateljima iz Europske unije ili da neki ponuditelji CFD-ova u Europskoj uniji malim ulagateljima nude mogućnost premještanja svojih računa u subjekt iz treće zemlje koji se nalazi unutar grupe. Međutim, bez odobrenja za rad ili registracije u Uniji, ta društva iz treće zemlje svoje usluge smiju nuditi samo ulagateljima s poslovnim nastanom ili sjedištem u Uniji na izričitu inicijativu ulagatelja. Naposljetku, ESMA je također svjesna da su društva počela nuditi druge špekulativne investicijske proizvode. ESMA će nastaviti pratiti ponudu tih drugih proizvoda kako bi utvrdila potrebu za uvođenjem drugih mjera u Uniji.

                     (8)

                     Nakon donošenja Odluke (EU) 2018/796 ESMA nije dobila dokaze koji bi bili u suprotnosti s njezinim općim zaključkom o značajnoj zabrinutosti za zaštitu ulagatelja navedenoj u Odluci (EU) 2018/796, Odluci (EU) 2018/1636 ili Odluci (EU) 2019/155 (odluke). ESMA je stoga zaključila da bi se značajna zabrinutost za zaštitu ulagatelja navedena u odlukama nastavila kad se privremeno ograničavanje stavljanja na tržište, distribucije i prodaje CDF-ova malim ulagateljima ne bi produljilo.

                     (9)

                     Osim toga, postojeći mjerodavni regulatorni zahtjevi na temelju prava Unije nisu se promijenili te se njima i dalje ne rješava prijetnja koju je utvrdila ESMA. Nadalje, nadležna tijela nisu poduzela mjere za suočavanje s prijetnjom ili mjere koje su poduzete ne suočavaju se s prijetnjom na prikladan način. To je i dalje razlog za zabrinutost na razini cijele Europe. Stoga ESMA smatra da će, ako dodatna nacionalna nadležna tijela ne poduzmu nacionalne mjere intervencije u području proizvoda, biti potrebno dodatno produljenje ESMA-inih mjera kako bi se na primjeren način otklonila značajna zabrinutost za zaštitu ulagatelja utvrđena u odlukama.

                     (10)

                     Produljenje ograničavanja nema štetan učinak na učinkovitost financijskih tržišta ili na ulagatelje koji je nerazmjeran koristima od mjere te ne stvara rizik od regulatorne arbitraže iz istih razloga koji su navedeni u odlukama.

                     (11)

                     Ako se privremeno ograničavanje ne produlji, ESMA i dalje smatra vjerojatnim da će se CFD-ovi opet nuditi malim ulagateljima bez odgovarajućih mjera dostatne zaštite malih ulagatelja od rizika povezanih s tim proizvodima, koji su doveli do štetnih posljedica za potrošače navedenih u odlukama.

                     (12)

                     Iz tih razloga, kao i razloga navedenih u odlukama, ESMA je odlučila produljiti ograničenje pod istim uvjetima koji su navedeni u Odluci (EU) 2018/1636 i Odluci (EU) 2019/155 na dodatna tri mjeseca kako bi se otklonila značajna zabrinutost za zaštitu ulagatelja.

                     (13)

                     Predložene se mjere u ograničenoj mjeri mogu odnositi na poljoprivredne robne izvedenice i zato je ESMA provela savjetovanje s javnim tijelima nadležnima za nadzor, upravljanje i uređenje poljoprivrednih tržišta prema Uredbi Vijeća (EZ) br. 1234/2007 (12). Nijedno od tih tijela nije imalo prigovora na predloženo produljenje mjera.

                     (14)

                     ESMA je obavijestila nacionalna nadležna tijela o predloženom produljenju Odluke,

               DONIO JE OVU ODLUKU:

            Članak 1.
            Definicije
            Za potrebe ove Odluke:

                        (a)

                        „ugovor za razliku” ili „CFD” znači izvedenica koja nije opcija, budućnosnica, zamjena ili kamatni unaprijedni ugovor, čija je svrha pružiti nositelju dugu ili kratku izloženost fluktuacijama u cijeni, razini ili vrijednosti temeljne imovine, neovisno o tome trguje li se njom na mjestu trgovanja te koja mora biti namirena u novcu ili može biti namirena u novcu po opciji jedne od strana, a da razlog tomu nije neispunjavanje obveza plaćanja ili drugi razlog za raskid;

                        (b)

                        „isključena nenovčana pogodnost” znači bilo koja nenovčana pogodnost koja nije alat za pružanje informacija ili istraživanje tržišta, sve dok se odnosi na CFD-ove;

                        (c)

                        „inicijalni iznos nadoknade” znači bilo koje plaćanje u svrhu stupanja u CFD, isključujući proviziju, transakcijske naknade i bilo koje druge povezane troškove;

                        (d)

                        „zaštita inicijalnog iznosa nadoknade” znači inicijalni iznos nadoknade utvrđen u Prilogu I.;

                        (e)

                        „zaštita zatvaranjem na temelju iznosa nadoknade” znači zatvaranje jednog ili više otvorenih CFD-ova malog ulagatelja po uvjetima najpogodnijim za malog ulagatelja u skladu s člancima 24. i 27. Direktive 2014/65/EU kad zbroj sredstava na računu za trgovanje CFD-ovima i neostvarena neto dobit svih otvorenih CFD-ova povezanih s tim računom padnu na manje od pola ukupne zaštite inicijalnog iznosa nadoknade za sve te otvorene CFD-ove;

                        (f)

                        „zaštita od negativnog salda” znači ograničenje ukupnih obveza malog ulagatelja za sve CFD-ove povezane s računom za trgovanje CFD-ovima s ponuditeljem CFD-ova do iznosa sredstva na tom računu za trgovanje CFD-ovima.

            Članak 2.
            Privremena ograničenja CFD-ova u pogledu malih ulagatelja
            Stavljanje na tržište, distribucija ili prodaja CFD-ova malim ulagateljima ograničava se na okolnosti u kojima su ispunjeni barem svi od navedenih uvjeta:

                        (a)

                        ponuditelj CFD-a zahtijeva od malog ulagatelja plaćanje zaštite inicijalnog iznosa nadoknade;

                        (b)

                        ponuditelj CFD-a malom ulagatelju pruža zaštitu zatvaranjem na temelju iznosa nadoknade;

                        (c)

                        ponuditelj CFD-a malom ulagatelju pruža zaštitu od negativnog salda;

                        (d)

                        ponuditelj CFD-a malom ulagatelju ni izravno ni neizravno ne pruža plaćanje, novčanu ili isključenu nenovčanu pogodnost u pogledu stavljanja na tržište, distribucije ili prodaje CFD-a, osim ostvarene dobiti u okviru bilo kojeg ponuđenog CFD-a, i

                        (e)

                        ponuditelj CFD-a ni izravno ni neizravno ne šalje obavijest niti objavljuje informacije dostupne malom ulagatelju koje se odnose na stavljanje na tržište, distribuciju ili prodaju CFD-a osim ako ne uključuju odgovarajuće upozorenje o riziku utvrđeno i usklađeno s uvjetima u Prilogu II.

            Članak 3.
            Zabrana sudjelovanja u aktivnostima zaobilaženja pravila
            Zabranjuje se sudjelovanje, svjesno i namjerno, u aktivnostima čiji je cilj ili učinak izbjeći zahtjeve iz članka 2., uključujući djelovanje u svojstvu zamjene ponuditelja CFD-a.

            Članak 4.
            Stupanje na snagu i primjena

               1.   Ova Odluka stupa na snagu sljedećeg dana od dana objave u Službenom listu Europske unije.

               2.   Ova se Odluka primjenjuje od 1. svibnja 2019. u razdoblju od tri mjeseca.

            Sastavljeno u Parizu 17. travnja 2019.

                  Za Odbor nadzornih tijela

               Steven MAIJOOR

                  Predsjednik

            (1)  SL L 331, 15.12.2010., str. 84.

            (2)  SL L 173, 12.6.2014., str. 84.

            (3)  SL L 87, 31.3.2017., str. 90.

            (4)  Odluka Europskog nadzornog tijela za vrijednosne papire i tržišta kapitala (EU) 2018/796 od 22. svibnja 2018. o privremenom ograničavanju ugovora za razlike u Uniji u skladu s člankom 40. Uredbe (EU) br. 600/2014 Europskog parlamenta i Vijeća (SL L 136, 1.6.2018., str. 50).

            (5)  Odluka (EU) 2018/1636 Europskog nadzornog tijela za vrijednosne papire i tržišta kapitala od 23. listopada 2018. o produljenju i izmjenama privremenog ograničavanja stavljanja na tržište, distribucije i prodaje ugovora za razlike malim ulagateljima u Odluci (EU) 2018/796 (SL L 272, 31.10.2018., str. 62.).

            (6)  Odluka (EU) 2019/155 Europskog nadzornog tijela za vrijednosne papire i tržišta kapitala od 23. siječnja 2019. o produljenju privremenog ograničavanja stavljanja na tržište, distribucije i prodaje ugovora za razlike malim ulagateljima (SL L 27, 31.1.2019, str. 36.).

            (7)  Odgovorilo je 20 nacionalnih nadležnih tijela: Nadležno tijelo za financijska tržišta (AT – FMA), Ciparsko povjerenstvo za burzu i vrijednosne papire (CY-CySEC), Bundesanstalt für Finanzdienstleistungsaufsicht (DE – BaFin), Finanstilsynet (DK-Finanstilsynet), Grčko povjerenstvo za tržišta kapitala (EL-HCMC), Comisión Nacional del Mercado de Valores (ES – CNMV), Finsko tijelo za financijski nadzor (FI – FSA), Autorité des Marchés Financiers (FR – AMF), Magyar Nemzeti Bank (HU – MNB), Irska središnja banka (IE – CBI), Commissione Nazionale per le Società e la Borsa (IT – Consob), Commission de Surveillance du Secteur Financier (LU – CSSF), Finanšu un kapitāla tirgus komisija (LV-FKTK), Malteško tijelo za financijske usluge (MT – MFSA), Autoriteit Financiële Markten (NL-AFM), Komisja Nadzoru Finansowego (PL-KNF), Comissão do Mercado de Valores Mobiliários (PT – CMVM), Rumunjsko tijelo za financijski nadzor (RO – FSA), Finansinspektionen (SE- Finansinspektionen), Financial Conduct Authority (UK- FCA).

            (8)  Udio profitabilnih računa malih ulagatelja povećao se u siječnju 2019., što se može dovesti u vezu s tržišnim uvjetima.

            (9)  To je u skladu sa zamijećenim smanjenjem ukupnog obujma trgovanja na temelju kojeg se obično izračunavaju razlike i naknade. Prosječne pozicije ulagatelja blago su porasle na aktivnim računima malih ulagatelja, iako je to za predmetne račune bila značajno manja promjena u pogledu postotaka od smanjenja ukupnog obujma trgovanja i ukupne izloženosti.

            (10)  U drugom je razdoblju bila primjenjiva zaštita od negativnog salda. Međutim, iznenadne promjene na tržištu mogu dovesti do inicijalnog zatvaranja pozicije klijenta po cijeni zbog koje nastaje negativna pozicija, a ponuditelj zatim poziciju računa vraća na nulu kako bi se udovoljilo novom zahtjevu za zaštitu od negativnog salda. To je bio slučaj i za one ponuditelje koji su nudili zaštitu od negativnog salda u prvom razdoblju.

            (11)  Prilog II. Odjeljak II. Direktive 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.). Vidjeti i Odjeljak 11. ESMA-inog dokumenta s pitanjima i odgovorima o zaštiti ulagatelja i financijskih posrednika temeljem MiFID-a II i MiFIR-a (ESMA35-43-349) u kojem je ESMA definirala oblike praksi koje investicijska društva ne bi trebala upotrebljavati prilikom primjene zakonskih zahtjeva u pogledu razvrstavanja ulagatelja u kategoriju profesionalnih ulagatelja na zahtjev. Odjeljak 11. zadnji je put ažuriran 25. svibnja 2018.

            (12)  Uredba Vijeća (EZ) br.1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (SL L 299, 16.11.2007., str. 1).

            PRILOG I.

               POSTOTCI INICIJALNOG IZNOSA NADOKNADE PO VRSTI TEMELJNE IMOVINE

                        (a)

                        3,33 % zamišljene vrijednosti CFD-a kad se valutni par temeljne imovine sastoji od bilo koje kombinacije dviju sljedećih valuta: američki dolar, euro, japanski jen, funta sterlinga, kanadski dolar ili švicarski franak;

                        (b)

                        5 % zamišljene vrijednosti CFD-a kad je indeks, valutni par ili proizvod temeljne imovine:

                                    (i)

                                    bilo koji od sljedećih dioničkih indeksa: Financial Times Stock Exchange 100 (FTSE 100); Cotation Assistée en Continu 40 (CAC 40); Deutsche Bourse AG German Stock Index 30 (DAX30); Dow Jones Industrial Average (DJIA); Standard & Poors 500 (S&P 500); NASDAQ Composite Index (NASDAQ), NASDAQ 100 Index (NASDAQ 100); Nikkei Index (Nikkei 225); Standard & Poors / Australian Securities Exchange 200 (ASX 200); EURO STOXX 50 Index (EURO STOXX 50);

                                    (ii)

                                    valutni par koji se sastoji od najmanje jedne valute koja nije navedena u prethodnoj točki (a) ili

                                    (iii)

                                    zlato;

                        (c)

                        10 % zamišljene vrijednost CFD-a kad je temeljna imovina dionički indeks ili indeks na robu bilo koji dionički indeks ili indeks na robu osim navedenih u prethodnoj točki (b);

                        (d)

                        50 % zamišljene vrijednosti CFD-a kad je temeljna imovina kriptovaluta ili

                        (e)

                        20 % zamišljene vrijednosti CFD-a kad je temeljna imovina:

                                    (i)

                                    dionica ili

                                    (ii)

                                    nije drukčije navedeno u ovom Prilogu.

            PRILOG II.

               UPOZORENJA O RIZIKU

            ODJELJAK A

               Uvjeti upozorenja o riziku

                        1.

                        Upozorenje o riziku istaknutog je formata, veličine slova barem jednake veličini slova koja prevladava u ostatku teksta te na istom jeziku koji je upotrijebljen u priopćenju ili objavljenim informacijama.

                        2.

                        Ako su priopćenje ili objavljene informacije na trajnom mediju ili na internetskoj stranici, upozorenje o riziku navodi se u formatu utvrđenom u Odjeljku B.

                        3.

                        Ako priopćenje ili objavljene informacije nisu na trajnom mediju ili na internetskoj stranici, upozorenje o riziku navodi se u formatu utvrđenom u Odjeljku C.

                        4.

                        Odstupajući od stavaka 2. i 3., ako broj znakova u upozorenju o rizicima u formatu utvrđenom u Odjeljku B ili C premašuje standardno dopušteni broj znakova marketinškog ponuditelja treće strane, upozorenje o rizicima može biti u formatu utvrđenom u Odjeljku D.

                        5.

                        Ako se upotrebljava upozorenje o rizicima u formatu utvrđenom u Odjeljku D, priopćenje ili objavljene informacije trebaju uključivati i izravnu poveznicu na internetsku stranicu ponuditelja CFD-ova na kojoj se nalazi upozorenje o rizicima u formatu utvrđenom u Odjeljku B.

                        6.

                        Upozorenje o riziku uključuje ažuriran postotak gubitka po određenom ponuditelju utemeljen na izračunu postotka računa za trgovanje CFD-ovima koji su izgubili novac, a koje malim ulagateljima pruža ponuditelj CFD-ova. Izračun se provodi svaka tri mjeseca i obuhvaća 12-mjesečno razdoblje koje prethodi datumu provedbe izračuna („12-mjesečno obračunsko razdoblje”). U svrhu izračuna:

                                    a.

                                    smatra se da je svaki račun za trgovanje CFD-ovima malih ulagatelja izgubio novac ako je iznos sve ostvarene i neostvarene neto dobiti na CFD-ovima povezanim s računom za trgovanje CFD-ovima tijekom 12-mjesečnog obračunskog razdoblja negativan;

                                    b.

                                    svi troškovi koji se odnose na CFD-ove povezane s računom za trgovanje CFD-ovima uključeni su u izračun, uključujući sva terećenja, naknade i provizije;

                                    c.

                                    sljedeće stavke isključene su iz izračuna:

                                                i.

                                                svaki račun za trgovanje CFD-ovima koji nije imao otvoren CFD povezan s njim unutar obračunskog razdoblja;

                                                ii.

                                                svi dobitci i gubitci od proizvoda koji nisu CFD-ovi povezani s računom za trgovanje CFD-ovima;

                                                iii.

                                                sve uplate ili povlačenja sredstava s računa za trgovanje CFD-ovima;

                        7.

                        Odstupajući od stavaka 2. do 6., ako u prethodnom 12-mjesečnom obračunskom razdoblju ponuditelj CFD-ova nije ponudio otvoren CFD povezan s računom za trgovanje CFD-ovima malog ulagatelja, taj ponuditelj CFD-ova upotrebljava standardizirano upozorenje o riziku u formatu utvrđenom u Odjeljcima od E do G, ovisno o tome što je prikladno.

                  ODJELJAK B

               Upozorenje o riziku za pojedinog ponuditelja na trajnom mediju ili internetskoj stranici

                        CFD-ovi su složeni instrumenti i imaju visok rizik od brzog gubitka novca zbog financijske poluge.

                           [unesite postotak po ponuditelju] % računa malih ulagatelja izgubi novac tijekom trgovanja CFD-ovima s ovim ponuditeljem.

                        Trebali biste razmotriti razumijete li kako CFD-ovi funkcioniraju te možete li si priuštiti preuzimanje visokog rizika od gubitka novca.

                  ODJELJAK C

               Skraćeno upozorenje o riziku za pojedinog ponuditelja

                              [unesite postotak po ponuditelju] % računa malih ulagatelja izgubi novac tijekom trgovanja CFD-ovima s ovim ponuditeljem

                        Trebali biste razmotriti možete li si priuštiti preuzimanje visokog rizika od gubitka novca.

                  ODJELJAK D

               Upozorenje o rizicima sa smanjenim brojem znakova za pojedinog ponuditelja

            [umetnuti postotak po ponuditelju] % računa malih ulagatelja u CFD-ove gubi novac.
            ODJELJAK E

               Standardno upozorenje o riziku na trajnom mediju ili internetskoj stranici

                        CFD-ovi su složeni instrumenti i imaju visok rizik od brzog gubitka novca zbog financijske poluge.

                           Od 74 % do 89 % računa malih ulagatelja izgubi novac tijekom trgovanja CFD-ovima.

                        Trebali biste razmotriti razumijete li kako CFD-ovi funkcioniraju te možete li si priuštiti preuzimanje visokog rizika od gubitka novca.

                  ODJELJAK F

               Skraćeno standardno upozorenje o riziku

                           Od 74 % do 89 % računa malih ulagatelja izgubi novac tijekom trgovanja CFD-ovima.

                        Trebali biste razmotriti možete li si priuštiti preuzimanje visokog rizika od gubitka novca.

                  ODJELJAK G

               Standardizirano upozorenje o rizicima sa smanjenim brojem znakova

            74 – 89 % računa malih ulagatelja u CFD-ove gubi novac.


title: Odluka Komisije (EU) 2019/718 оd 30. travnja 2019. o predloženoj građanskoj inicijativi pod nazivom „PRO-NUTRISCORE” (priopćeno pod brojem dokumenta C(2019) 3232)

text:
                  10.5.2019

                  HR

                  Službeni list Europske unije

                  L 122/49

         ODLUKA KOMISIJE (EU) 2019/718
         оd 30. travnja 2019.
         o predloženoj građanskoj inicijativi pod nazivom „PRO-NUTRISCORE”

               (priopćeno pod brojem dokumenta C(2019) 3232)

         (Vjerodostojan je samo tekst na francuskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 4.,
         budući da:

                     (1)

                     Kao predmet predložene građanske inicijative pod nazivom „PRO-NUTRISCORE” navodi se sljedeće: „Tražimo od Europske komisije da uvede pojednostavnjeno označivanje prehrambenih proizvoda (‚Nutriscore’) kako bi potrošači imali pristup kvalitetnim informacijama o nutritivnim vrijednostima te kako bi se zaštitilo njihovo zdravlje.”

                     (2)

                     Predložena građanska inicijativa ima sljedeće ciljeve: „1. Uvesti čitljivije i jasnije označivanje prehrambenih proizvoda kako bi potrošač već na prvi pogled mogao odrediti nutritivnu vrijednost određene namirnice u odnosu na razne druge dostupne namirnice; 2. Poduzeti mjere za poboljšanje javnog zdravlja poticanjem proizvođača da poboljšaju sastav svojih proizvoda; 3. Uskladiti informacije o nutritivnim vrijednostima na europskoj razini uvođenjem jedinstvenog službenog sustava označivanja kojim bi se zamijenilo mnoštvo postojećih logotipa, koji zbunjuju europske potrošače.”

                     (3)

                     Ugovorom o Europskoj uniji (UEU) utvrđeno je građanstvo Unije i dodatno poboljšano demokratsko funkcioniranje Unije tako što je, među ostalim, predviđeno da svaki građanin ima pravo sudjelovati u demokratskom životu Unije putem europske građanske inicijative.

                     (4)

                     Stoga bi postupci i uvjeti potrebni za građansku inicijativu trebali biti jasni, jednostavni, prilagođeni korisnicima i razmjerni vrsti građanske inicijative kako bi se potaknulo sudjelovanje građana, a Unija učinila dostupnijom.

                     (5)

                     Na temelju članka 114. Ugovora o funkcioniranju Europske unije (UFEU) mogu se donositi pravni akti Unije radi provedbe Ugovorâ za usklađivanje odredaba zakona ili drugih propisa u državama članicama čiji je cilj uspostava i funkcioniranje unutarnjeg tržišta.

                     (6)

                     Stoga je očigledno da predložena građanska inicijativa ne izlazi iz okvira ovlasti Komisije da podnese prijedlog pravnog akta Unije za provedbu Ugovorâ u skladu s člankom 4. stavkom 2. točkom (b) Uredbe.

                     (7)

                     Nadalje, osnovan je građanski odbor i imenovane su osobe za kontakt u skladu s člankom 3. stavkom 2. Uredbe te je očigledno da predložena građanska inicijativa nije uvredljiva, isprazna ili uznemirujuća i da nije u suprotnosti s vrijednostima Unije utvrđenima u članku 2. UEU-a.

                     (8)

                     Stoga bi predloženu građansku inicijativu pod nazivom „PRO-NUTRISCORE” trebalo registrirati,

               DONIJELA JE OVU ODLUKU:

            Članak 1.
            Registrira se predložena građanska inicijativa pod nazivom „PRO-NUTRISCORE”.

            Članak 2.
            Ova Odluka stupa na snagu 8. svibnja 2019.

            Članak 3.
            Ova je Odluka upućena organizatorima (članovi građanskog odbora) predložene građanske inicijative pod nazivom „PRO-NUTRISCORE” koje u svojstvu osoba za kontakt predstavljaju Cédric MUSSO i Ivo MECHELS.

            Sastavljeno u Bruxellesu 30. travnja 2019.

                  Za Komisiju

               Frans TIMMERMANS

                  Potpredsjednik

            (1)  SL L 65, 11.3.2011., str. 1.


title: Odluka Komisije (EU) 2019/719 оd 30. travnja 2019. o predloženoj građanskoj inicijativi pod nazivom „Brzo, pravedno i djelotvorno rješenje za klimatske promjene” (priopćeno pod brojem dokumenta C(2019) 3246)

text:
                  10.5.2019

                  HR

                  Službeni list Europske unije

                  L 122/51

         ODLUKA KOMISIJE (EU) 2019/719
         оd 30. travnja 2019.
         o predloženoj građanskoj inicijativi pod nazivom „Brzo, pravedno i djelotvorno rješenje za klimatske promjene”

               (priopćeno pod brojem dokumenta C(2019) 3246)

         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 4.,
         budući da:

                     (1)

                     Kao predmet predložene građanske inicijative pod nazivom „Brzo, pravedno i djelotvorno rješenje za klimatske promjene” navodi se sljedeće: „Znanstvenici i ekonomisti suglasni su: uvođenje sve većih naknada za onečišćenje i raspodjela prikupljenog novca kućanstvima daju rezultate.”

                     (2)

                     Predložena građanska inicijativa ima sljedeće ciljeve: „Kontinuiranim povećanjem cijena fosilnih goriva smanjit će se onečišćenje te navesti poduzeća i kupce da odabiru čišće i povoljnije opcije. Sav prikupljeni novac pravedno će se raspodjeljivati građanima u obliku mjesečne dividende. Zahvaljujući tome većina obitelji s niskim i srednjim primanjima bit će u financijski povoljnijem položaju. Prilagodba emisija na granicama štitit će naše gospodarstvo i potaknuti donošenje na svjetskoj razini. Ostvarit će se i druge koristi, npr.: čišći zrak; više radnih mjesta i smanjenje državnih rashoda zbog usklađivanja politika.”

                     (3)

                     Ugovorom o Europskoj uniji (UEU) utvrđuje se građanstvo Unije i dodatno poboljšava njezino demokratsko funkcioniranje tako što se, među ostalim, predviđa da svaki građanin ima pravo sudjelovati u demokratskom životu Unije putem europske građanske inicijative.

                     (4)

                     Stoga bi postupci i uvjeti potrebni za građansku inicijativu trebali biti jasni, jednostavni, prilagođeni korisnicima i razmjerni vrsti građanske inicijative kako bi se potaknulo sudjelovanje građana, a Unija učinila dostupnijom.

                     (5)

                     Komisija je ovlaštena donositi prijedloge pravnih akata Unije za provedbu Ugovorâ u sljedećim područjima:

                                 —

                                 donošenje odredaba za usklađivanje zakonodavstva o porezu na promet, trošarinama i ostalim oblicima posrednih poreza u mjeri u kojoj je takvo usklađivanje nužno da bi se osigurala uspostava i funkcioniranje unutarnjeg tržišta i izbjeglo narušavanje tržišnog natjecanja, na temelju članka 113. Ugovora o funkcioniranju Europske unije (UFEU),

                                 —

                                 mjere koje se poduzimaju za postizanje ciljeva očuvanja, zaštite i poboljšanja kvalitete okoliša i promicanja mjera na međunarodnoj razini za rješavanje regionalnih, odnosno svjetskih problema okoliša, a posebno za borbu protiv klimatskih promjena, na temelju članka 192. stavaka 1. i 2. UFEU-a, u vezi s člankom 191. stavkom 1., prvom i četvrtom alinejom UFEU-a,

                                 —

                                 provedba zajedničke trgovinske politike na temelju članka 207. UFEU-a.

                     (6)

                     Stoga predložena građanska inicijativa očigledno ne izlazi iz okvira ovlasti Komisije da podnese prijedlog pravnog akta Unije za provedbu Ugovorâ u skladu s člankom 4. stavkom 2. točkom (b) Uredbe.

                     (7)

                     Nadalje, osnovan je građanski odbor i imenovane su osobe za kontakt u skladu s člankom 3. stavkom 2. Uredbe te je očigledno da predložena građanska inicijativa nije uvredljiva, isprazna ili uznemirujuća i da nije u suprotnosti s vrijednostima Unije utvrđenima u članku 2. UEU-a.

                     (8)

                     Stoga bi predloženu građansku inicijativu pod nazivom „Brzo, pravedno i djelotvorno rješenje za klimatske promjene” trebalo registrirati,

               DONIJELA JE OVU ODLUKU:

            Članak 1.
            Registrira se predložena građanska inicijativa pod nazivom „Brzo, pravedno i djelotvorno rješenje za klimatske promjene”.

            Članak 2.
            Ova Odluka stupa na snagu 6. svibnja 2019.

            Članak 3.
            Ova je Odluka upućena organizatorima (članovi građanskog odbora) predložene građanske inicijative pod nazivom „Brzo, pravedno i djelotvorno rješenje za klimatske promjene”, koje u svojstvu osoba za kontakt predstavljaju Christiaan Frederik ALOFS i Brigitte Ludovica Franciscus Maria VAN GERVEN.

            Sastavljeno u Bruxellesu 30. travnja 2019.

                  Za Komisiju

               Frans TIMMERMANS

                  Potpredsjednik

            (1)  SL L 65, 11.3.2011., str. 1.


title: Odluka Komisije (EU) 2019/720 оd 30. travnja 2019. o predloženoj građanskoj inicijativi pod nazivom „Ukidanje oslobođenja od poreza na zrakoplovno gorivo u Europi” (priopćeno pod brojem dokumenta C(2019) 3250)

text:
                  10.5.2019

                  HR

                  Službeni list Europske unije

                  L 122/53

         ODLUKA KOMISIJE (EU) 2019/720
         оd 30. travnja 2019.
         o predloženoj građanskoj inicijativi pod nazivom „Ukidanje oslobođenja od poreza na zrakoplovno gorivo u Europi”

               (priopćeno pod brojem dokumenta C(2019) 3250)

         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 4.,
         budući da:

                     (1)

                     Kao predmet predložene građanske inicijative pod nazivom „Ukidanje oslobođenja od poreza na zrakoplovno gorivo u Europi” navodi se sljedeće: „Pozivamo Europsku komisiju da državama članicama predloži uvođenje poreza na zrakoplovno gorivo (kerozin). Zrakoplovni sektor ostvaruje porezne povlastice unatoč tome što je jedan od sektora u kojem emisije stakleničkih plinova najbrže rastu.”

                     (2)

                     Predložena građanska inicijativa ima sljedeće ciljeve: „Dok se na ‚zelenije’ alternative zrakoplovstvu primjenjuju visoki porezi, zrakoplovni sektor nepravedno je oslobođen brojnih poreza. U Europi se zrakoplovno gorivo i dalje ne oporezuje i države članice ne naplaćuju PDV na avionske karte, te tako zrakoplovstvo postaje sve privlačniji način prijevoza iako proizvodi najviše emisije ugljika. Oporezivanje kerozina omogućilo bi EU-u da znatno poveća sredstva za ‚zeleniju’ mobilnost jer je promet sektor u kojem emisije stakleničkih plinova najbrže rastu.”

                     (3)

                     Ugovorom o Europskoj uniji (UEU) utvrđuje se građanstvo Unije i dodatno poboljšava njezino demokratsko funkcioniranje Unije tako što se, među ostalim, predviđa da svaki građanin ima pravo sudjelovati u demokratskom životu Unije putem europske građanske inicijative.

                     (4)

                     Stoga bi postupci i uvjeti potrebni za građansku inicijativu trebali biti jasni, jednostavni, prilagođeni korisnicima i razmjerni vrsti građanske inicijative kako bi se potaknulo sudjelovanje građana, a Unija učinila dostupnijom.

                     (5)

                     Pravni akti Unije u svrhu provedbe Ugovora mogu se donositi radi donošenja odredaba za usklađivanje zakonodavstva o porezu na promet, trošarinama i ostalim oblicima posrednih poreza u mjeri u kojoj je takvo usklađivanje nužno da bi se osigurala uspostava i funkcioniranje unutarnjeg tržišta i izbjeglo narušavanje tržišnog natjecanja, na temelju članka 113. Ugovora o funkcioniranju Europske unije (UFEU).

                     (6)

                     Stoga predložena građanska inicijativa očigledno ne izlazi iz okvira ovlasti Komisije da podnese prijedlog pravnog akta Unije za provedbu Ugovorâ u skladu s člankom 4. stavkom 2. točkom (b) Uredbe.

                     (7)

                     Nadalje, osnovan je građanski odbor i imenovane su osobe za kontakt u skladu s člankom 3. stavkom 2. Uredbe te je očigledno da predložena građanska inicijativa nije uvredljiva, isprazna ili uznemirujuća i da nije u suprotnosti s vrijednostima Unije utvrđenima u članku 2. UEU-a.

                     (8)

                     Stoga bi predloženu građansku inicijativu pod nazivom „Ukidanje oslobođenja od poreza na zrakoplovno gorivo u Europi” trebalo registrirati,

               DONIJELA JE OVU ODLUKU:

            Članak 1.
            Registrira se predložena građanska inicijativa pod nazivom „Ukidanje oslobođenja od poreza na zrakoplovno gorivo u Europi”.

            Članak 2.
            Ova Odluka stupa na snagu 10. svibnja 2019.

            Članak 3.
            Ova je Odluka upućena organizatorima (članovi građanskog odbora) predložene građanske inicijative pod nazivom „Ukidanje oslobođenja od poreza na zrakoplovno gorivo u Europi” koje u svojstvu osoba za kontakt predstavljaju Timothée Niels Pierre Jacques GALVAIRE i Anastasios PAPACHRISTOU.

            Sastavljeno u Bruxellesu 30. travnja 2019.

                  Za Komisiju

               Frans TIMMERMANS

                  Potpredsjednik

            (1)  SL L 65, 11.3.2011., str. 1.


title: Odluka Komisije (EU) 2019/722 od 30. travnja 2019. o predloženoj građanskoj inicijativi pod nazivom „Zaustavimo trgovinu s izraelskim naseljima na okupiranom palestinskom području” (priopćeno pod brojem dokumenta C(2019) 3305)

text:
                  10.5.2019

                  HR

                  Službeni list Europske unije

                  L 122/57

         ODLUKA KOMISIJE (EU) 2019/722
         od 30. travnja 2019.
         o predloženoj građanskoj inicijativi pod nazivom „Zaustavimo trgovinu s izraelskim naseljima na okupiranom palestinskom području”

               (priopćeno pod brojem dokumenta C(2019) 3305)

         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 4.,
         budući da:

                     (1)

                     Predmet predložene građanske inicijative pod nazivom „Zaustavimo trgovinu s izraelskim naseljima na okupiranom palestinskom području” odnosi se na sljedeće: „EU mora zaustaviti trgovinu s izraelskim naseljima koja naseljavaju okupirano palestinsko područje kako ne bi priznavao ili podupirao izraelsko kršenje međunarodnog prava i ljudskih prava.”

                     (2)

                     Ciljevi predložene građanske inicijative odnose se na sljedeće: „Europska komisija ima isključivu nadležnost u području trgovine. S obzirom na tu nadležnost i na njezine obveze u skladu s međunarodnim pravom da ne priznaje ili ne podupire protupravno postupanje Izraela u okupiranoj Palestini, Komisija treba: 1. službeno potvrditi da je trgovina s izraelskim naseljima zabranjena za EU u cjelini i za sve države članice. 2. donijeti propis kojim se osigurava da roba i usluge koje u cijelosti ili djelomično potječu iz takvih naselja više ne ulaze na europsko tržište.”

                     (3)

                     Ugovorom o Europskoj uniji (UEU) jača se status građanina Unije i dodatno poboljšava demokratsko funkcioniranje Unije tako što se, među ostalim, predviđa da svaki građanin ima pravo sudjelovati u demokratskom životu Unije putem europske građanske inicijative.

                     (4)

                     Stoga bi postupci i uvjeti potrebni za građansku inicijativu trebali biti jasni, jednostavni, prilagođeni korisnicima i razmjerni vrsti građanske inicijative kako bi se potaknulo sudjelovanje građana, a Unija učinila pristupačnijom.

                     (5)

                     Pravni akt koji obuhvaća predmet predložene građanske inicijative mogao bi se donijeti samo na temelju članka 215. UFEU-a.

                     (6)

                     Međutim, preduvjet za donošenje pravnog akta na temelju članka 215. UFEU-a odluka je donesena u skladu s poglavljem 2. glave V. Ugovora o Europskoj uniji kojom se predviđa prekid ili djelomično ili potpuno smanjenje gospodarskih i financijskih odnosa s dotičnom trećom zemljom. Komisija nema ovlasti za podnošenje prijedloga za takvu odluku. U nedostatku odgovarajuće odluke koja je donesena u skladu s poglavljem 2. glave V. Ugovora o Europskoj uniji Komisija nema ovlasti za podnošenje prijedloga pravnog akta koji bi se donio na temelju članka 215. UFEU-a.

                     (7)

                     Iz tih razloga predložena građanska inicijativa pod nazivom „Zaustavimo trgovinu s izraelskim naseljima na okupiranom palestinskom području” očito izlazi iz okvira ovlasti Komisije da podnese prijedlog pravnog akta Unije za provedbu Ugovorâ u smislu članka 4. stavka 2. točke (b) navedene uredbe u vezi s njezinim člankom 2. točkom 1.,

               DONIJELA JE OVU ODLUKU:

            Članak 1.
            Odbija se registracija predložene građanske inicijative pod nazivom „Zaustavimo trgovinu s izraelskim naseljima na okupiranom palestinskom području”.

            Članak 2.
            Ova je Odluka upućena organizatorima (članovi građanskog odbora) predložene građanske inicijative pod nazivom „Zaustavimo trgovinu s izraelskim naseljima na okupiranom palestinskom području”, koje u svojstvu osoba za kontakt predstavljaju [osobni podaci izbrisani nakon savjetovanja s organizatorima].

            Sastavljeno u Bruxellesu 30. travnja 2019.

                  Za Komisiju

               Frans TIMMERMANS

                  Potpredsjednik

            (1)  SL L 65, 11.3.2011., str. 1.


title: Odluka Komisije оd 10. svibnja 2019. o izmjeni Odluke 2012/C 198/06 o uspostavi višesektorske i neovisne stručne skupine radi pružanja savjeta o učinkovitim načinima ulaganja u zdravstvo

text:
                  21.5.2019

                  HR

                  Službeni list Europske unije

                  C 174/3

         ODLUKA KOMISIJE
         оd 10. svibnja 2019.
         o izmjeni Odluke 2012/C 198/06 o uspostavi višesektorske i neovisne stručne skupine radi pružanja savjeta o učinkovitim načinima ulaganja u zdravstvo
         (2019/C 174/04)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         budući da:

                     (1)

                     Na temelju članka 168. stavka 2. Ugovora o funkcioniranju Europske unije od država članica zahtijeva se da u suradnji s Komisijom međusobno koordiniraju svoje politike i programe u područjima iz stavka 1. te odredbe. U bliskoj suradnji s državama članicama Komisija može pokrenuti svaku inicijativu korisnu za promicanje takve koordinacije, osobito inicijative kojima je cilj utvrđivanje smjernica i pokazatelja, organizacija razmjene najbolje prakse i priprema potrebnih elemenata za periodičko praćenje i ocjenu.

                     (2)

                     Odlukom Komisije 2012/C 198/06 (1) osnovana je stručna skupina za učinkovite načine ulaganja u zdravstvo („skupina”) kako bi Komisiji pružila neovisne i višesektorske savjete o učinkovitim načinima ulaganja u zdravstvo.

                     (3)

                     Odluka 2012/C 198/06 izvorno se trebala primjenjivati do 1. listopada 2015. Odlukom Komisije 2015/6719 (2) primjenjivost Odluke 2012/C 198/06 produljena je za četiri godine, do 1. listopada 2019.

                     (4)

                     Skupina i dalje najučinkovitije funkcionira kao mehanizam za daljnji razvoj transnacionalnog znanja i stručnog znanja o zdravstvenim sustavima koja se uzimaju u obzir pri oblikovanju politika na nacionalnoj razini i razini Unije te savjetovanje, čime pridonosi razvoju učinkovitih, pristupačnih i otpornih zdravstvenih sustava.

                     (5)

                     Stoga je ključno da skupina nastavi pružati savjete o učinkovitim načinima ulaganja u zdravstvo primjenom stručnog znanja dostupnog unutar i izvan Unije, kada je to potrebno.

                     (6)

                     Razdoblje primjene Odluke 2012/C 198/06 trebalo bi produljiti za tri godina do 31. prosinca 2022. kako bi se skupini omogućilo djelovanje tijekom sljedećeg razdoblja imenovanja.

                     (7)

                     Odluku 2012/C 198/06 trebalo bi stoga na odgovarajući način izmijeniti,

               ODLUČILA JE:

            Jedini članak
            Članak 6. Odluke 2012/C 198/06 zamjenjuje se sljedećim:

                  „Članak 6.
                  Primjenjivost
                  Ova Odluka primjenjuje se do 31. prosinca 2022.”

            Sastavljeno u Bruxellesu 10. svibnja 2019.

                  Za Komisiju

               Jyrki KATAINEN

                  Potpredsjednik

            (1)  Odluka Komisije 2012/C 198/06 od 5. srpnja 2012. o osnivanju višesektorske i neovisne stručne skupine radi pružanja savjeta o učinkovitim načinima ulaganja u zdravstvo (SL C 198, 6.7.2012., str. 7.).

            (2)  Odluka Komisije 2015/6719 od 30. rujna 2015. o izmjeni Odluke 2012/C 198/06 o osnivanju višesektorske i neovisne stručne skupine radi pružanja savjeta o učinkovitim načinima ulaganja u zdravstvo (C(2015) 6719 final).